**Pápakovácsi Község Önkormányzat Képviselő-testülete 6/2021. (V.31.) önkormányzati rendelete**

**Egyes szociális ellátások helyi szabályairól**

Pápakovácsi község Önkormányzat polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről szóló 27/2021. (I.29.) Korm. rendelettel kihirdetett veszélyhelyzetben a szociális igazgatásról és szociális ellátásokról szóló 1993. évi III. törvény 132. § (4) bekezdés d) g) pontjában, 1. § (2) bekezdésében, 10. § (1) bekezdésében, 18. § a) pontjában, 25. § (3) bekezdés b) pontjában, 26. §-a, 32. § (1) bekezdés b) pontjában , 32. § (3) bekezdésében, 45. § (1) bekezdésében, 62. §-ban, 92. § (1) – (2) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8.a pontjában meghatározott feladatkörében eljárva a következőket rendeli el:

**1.[[1]](#footnote-1) Eljárási rendelkezések**

**1. §**

(1) Az ellátások iránti kérelmet a Pápakovácsi Közös Önkormányzati Hivatalnál (továbbiakban:Hivatal) lehet benyújtani szóban vagy a rendelet mellékletét képező formanyomtatványon írásban.

(2) Az ellátás iránti kérelem postai küldeményként is feladható a Hivatal címére (8596 Pápakovácsi Fő utca 19.)

(3) A támogatás iránti eljárást bárki kezdeményezheti, aki tudomást szerez a rászorultságról, illetve a támogatás hivatalból is kezdeményezhető.

**2. §**

(1) A kérelemhez szükséges jövedelem számításánál a személyi jövedelemadóról szóló 1995. évi CXVII. törvény előírásait kell alkalmazni. A jövedelemmel nem rendelkezők büntetőjogi felelősségük tudatában nyilatkoznak e tényről.

(2) A jövedelmet az alábbiak szerint kell – típusának megfelelően – igazolni:

*a)* munkabér, táppénz – munkáltatói igazolás

*b)* vállalkozó esetén a lezárt adóévről a Nemzeti Adó- és Vámhivatal igazolása, le nem zárt időszakról a könyvelő igazolása

*c)* nyugdíj, nyugdíjszerű ellátások: kifizető által kiállított nyugdíjközlő lap

*d)* családtámogatási ellátások (kifizetői igazolás vagy bankszámlakivonat)

*e)* gyermektartásdíj esetén bankszámlakivonat, kifizetői bizonylat, vagy megállapodás

*f)* munkaügyi szervek által folyósított ellátás esetén határozat az ellátás megállapításáról

*g)* bérbeadásból származó jövedelem esetén a bérleti szerződés

*h)* ösztöndíjról az intézmény vagy kifizető igazolása vagy bankszámlakivonat

*i)* a)-h) pontokba nem tartozó jövedelem esetén a kifizető igazolása

(3) A kérelemben meghatározott indok igazolására a kérelmezőnek csatolni kell a kérelmet alátámasztó iratot, pl. közüzemi számlát, orvosi igazolást, gyógyszerköltség igazolását, temetési számlát, iskolalátogatási igazolást, munkaügyi központ igazolását a nyilvántartásba vételről (különösen jövedelemmel nem rendelkező aktív korú esetén)

(4) A benyújtott igazolások, nyilatkozatok tartalmának ellenőrzésére a Hivatal megkeresheti

*a)* az állami adóhatóságot

*b)* az igazolást kiállító szervet

*c)* a munkáltatót.

illetve elrendelheti környezettanulmány készítését.

(5) Amennyiben az elvégzett környezettanulmány alapján a kérelmező életkörülményeire tekintettel a jövedelemnyilatkozatban foglaltakat az eljáró hatóság vitatja, felhívja a kérelmezőt az általa lakott lakás, illetve a saját és vele közös háztartásban élő közeli hozzátartozó tulajdonában álló vagyon fenntartási költségeit igazoló dokumentumok benyújtására.

**3. §**

(1) Amennyiben kérelmező kérelméhez a szükséges igazolásokat nem csatolta, 8 napos határidő biztosításával fel kell szólítani a hiánypótlásra.

(2) Ha kérelmező a hiányzó igazolásokat a határidő lejártáig nem nyújtja be, kérelmét el kell utasítani.

**4. §**

Az önkormányzat által biztosított ellátások igénybevételének feltétele, hogy kérelmező minden tőle telhetőt megtegyen annak elősegítésére, hogy szociális problémái részben vagy egészben megoldódjanak. Ezek elsősorban:

*a)* [[2]](#footnote-2)munkaképes korú személy mielőbbi munkába állása érdekében a Veszprém Vármegyei Kormányhivatal Pápai Járási Hivatal Foglalkoztatási Osztályával együttműködjön

*b)* a szülő a gyermektartásdíjat igényelje meg és annak rendszeres folyósítása érdekében tegye meg a szükséges intézkedéseket.

**5. §**

Azonnali intézkedést igénylő körülmények esetén a szociális ellátás a kérelmező nyilatkozata alapján jövedelemigazolás és egyéb bizonyíték nélkül is biztosítható. Ebben az esetben a jövedelemigazolásokat és más bizonyítékokat 15 napon belül pótolni kell.

**6. §**

(1) Amennyiben a támogatási kérelem elbírálása ügyében eljáró szerv véleménye szerint tartani kell attól, hogy a kérelmező az e rendeletben szabályozott pénzbeli támogatást nem a kérelemben előadottaknak megfelelően használja fel, akkor az eljáró szerv egyedi mérlegelése alapján

*a)* a támogatott kötelezhető arra, hogy a felhasználást 15 napon belül számlával igazolja, vagy

*b)* a támogatást a Gyermekjóléti Központ családgondozójának kell kifizetni, aki a felhasználásról a készpénz felvételétől számított 15 napon belül a támogatott nevét is tartalmazó számlákkal köteles elszámolni.

(2) A rendkívüli települési támogatás felhasználásának igazolására elfogadható különösen: élelmiszer, ruhanemű, tisztítószer, a háztartás viteléhez szükséges egyéb dolgok, tüzelő, közüzemi díj, lakbér, gyógyszer és gyógyászati segédeszköz, tankönyv, térítési díj kifizetését, megvásárlását igazoló számla vagy irat.

(3) Amennyiben a támogatott az elszámolási kötelezettségének maradéktalanul nem tesz eleget, az elszámolásra nyitva álló határidő leteltétől számított 6 hónapon belül önkormányzati támogatásban nem részesülhet, kivéve

*a)* a közeli hozzátartozó halála esetén az annak eltemettetéséhez igényelt támogatást

*b)* ha a támogatás megállapításának elmaradása a kérelmező életét veszélyeztetné.

(4) Életet veszélyeztető helyzetnek minősül különösen az alapvető élelmiszer és ruházat hiánya, azonnali orvosi ellátás, vagy kórházi beutalás elmaradása.

(5) Az elszámolási kötelezettséget tartalmazó határozatban a joghátrányra a támogatott figyelmét fel kell hívni.

**7. §**

(1) A megállapított települési támogatást a döntést követő 3 munkanapon belül kell folyósítani, illetve a természetbeni juttatásként megállapított támogatást biztosítani.

(2) A pénzbeli támogatást elsősorban folyószámlára kell utalni, amennyiben kérelmező nem rendelkezik folyószámlával, a kifizetés a Hivatalnál kezelt házipénztárból történik. A támogatás felvételére készpénz esetén kérelmező vagy az általa írásban meghatalmazott személy jogosult.

**2. Szociális rászorultságtól függő ellátások**

**8. §**

A települési támogatás formái:

*a)* rendkívüli települési támogatás

*b)* temetési támogatás

*c)* gyógyszer, gyógyászati segédeszköz támogatása

*d)* tanévkezdési támogatás

*e)* babakelengye támogatása

*f)* karácsonyi támogatás

**9. §**

(1) Rendkívüli települési támogatás akkor nyújtható, ha a kérelmező jövedelmi viszonyait figyelembe véve az egy főre jutó havi nettó jövedelem nem haladja meg:

*a)* [[3]](#footnote-3)egyedülélő, gyermekét egyedül nevelő esetében a szociális vetítési alap összegének 300 %-át

*b)* [[4]](#footnote-4)család esetében a szociális vetítési alap összegének 250 %-át.

(2)[[5]](#footnote-5) Elemi kár, hosszan tartó súlyos betegség esetén az (1) bekezdésben meghatározott jövedelemhatártól eltérően a családban az egy főre jutó jövedelemhatár a szociális vetítési alap összegének tízszerese. Az elemi kár bekövetkeztét szakhatósági, a hosszan tartó súlyos betegséget pedig orvosi igazolással kell igazolni.

(3) A rendkívüli települési támogatás maximális összege 100.000 Ft.

**10. §**

(1)[[6]](#footnote-6) Temetési támogatás nyújtható annak a Pápakovácsi lakóhellyel rendelkező és életvitelszerűen a településen élő személynek, aki közeli hozzátartozója eltemettetéséről gondoskodott és a családban az egy főre jutó jövedelem a szociális vetítési alap összegének tízszeresét nem haladja meg.

(2) A kérelemhez a halotti anyakönyvi kivonatot és a kérelmező nevére kiállított temetési számlát is csatolni kell.

(3) A temetési célú támogatási igényt a halálesetet követő 60 napon belül lehet benyújtani.

(4) A temetési költség viseléséhez nyújtott települési támogatás összege 50.000 Ft.

**11. §**

(1) Gyógyszer, gyógyászati segédeszköz költségeihez támogatásra az jogosult, ahol az egy főre jutó havi nettó jövedelem nem haladja meg

*a)* [[7]](#footnote-7)egyedülélő, gyermekét egyedül nevelő esetében a szociális vetítési alap összegének 300 %-át

*b)* [[8]](#footnote-8)család esetében a szociális vetítési alap összegének 250 %-át.

(2)[[9]](#footnote-9) Amennyiben a kérelmező igazolt havi rendszeres gyógyszerköltsége a szociális vetítési alap összegének 50 %-át eléri, az (1) bekezdésben meghatározott jövedelemhatártól a döntés során a képviselő-testület eltérhet.

(3) A gyógyszerköltség támogatása a rendszeres gyógyszerköltséghez történő hozzájárulás esetén havi rendszerességgel kerül folyósításra, a megállapított összeget a kérelem beadásának hónapjától az év december 31. napjáig lehet megállapítani.

(4) A támogatás összege a havi rendszerességgel adott támogatás esetén maximum havi 10.000 Ft , eseti támogatás esetén maximum 50.000 Ft lehet.

**12. §**

(1)[[10]](#footnote-10) Minden tanév megkezdése előtt az önkormányzat hivatalból rendkívüli települési támogatást biztosít a tanévkezdéshez azoknak az óvodás gyermeket nevelő, általános-, középiskolai nappali tanulmányokat folytató tanulók családja, a felsőfokú nappali tanulmányokat folytató tanulók részére, ahol a családban az egy főre jutó havi nettó jövedelem nem haladja meg szociális vetítési alap összegének tízszeresét.

(2) A felsőfokú nappali tanulmányokat folytatók részére nyújtott támogatás 25 éves korig adható.

(3) A képviselő-testület minden év augusztus 31-ig határozatban állapítja meg a támogatás mértékét.

(4) A tanévkezdési támogatás biztosításának további feltétele tanulók esetén a tanulói jogviszonyt igazoló iskolalátogatási igazolás benyújtása.

(5) A tanévkezdési támogatás természetbeni támogatásként is nyújtható, a támogatás tartalma: írószerek, iskolaszerek, ruhanemű.

(6)[[11]](#footnote-11) A tanévkezdési támogatás - e rendelet 1.§ (1) bekezdésétől eltérően - a rendelet 2. melléklete szerint kitöltött, aláírt nyilatkozat és az oktatási intézmény által kitöltött iskolalátogatási igazolás alapján történik.

**13. §**

(1)[[12]](#footnote-12) Babakelengye támogatás állapítható meg az újszülött gyermek születésével kapcsolatos költségek finanszírozása céljából egyszeri támogatásként, a törvényes képviselő kérelmére, amennyiben a családban az egy főre jutó havi nettó jövedelem a szociális vetítési alap összegének tízszeresét nem haladja meg.

(2) A támogatás iránti igényt a gyermek születésétől számított 6 hónapon belül lehet előterjeszteni, a határidő jogvesztő.

(3) A kérelemhez a jövedelemigazolásokon kívül csatolni kell a gyermek születési anyakönyvi kivonat másolatát.

(4) A támogatás összege gyermekenként 20.000 Ft.

**14. §**

(1)[[13]](#footnote-13) A karácsonyi ünnepeket megelőzően a képviselő-testület rendkívüli települési támogatást biztosít azoknak a Pápakovácsi lakóhellyel rendelkező és Pápakovácsi településen életvitelszerűen élő háztartásoknak, ahol az egy főre jutó nettó jövedelem nem haladja meg a szociális vetítési alap összegének tízszeresét.

(2) A támogatás természetbeni juttatásként is adható, a juttatás tartalma: élelmiszer, édesség.

(3)[[14]](#footnote-14) A képviselő-testület a Pápakovácsi Idősek Otthonában lakó gondozottak részére –amennyiben jövedelmük nem haladja meg a szociális vetítési alap összegének tízszeresét – karácsonyra, természetbeni települési támogatásként - ajándékcsomagot biztosít. A csomag tartalma: élelmiszer, édesség.

(4)[[15]](#footnote-15) A képviselő-testület legkésőbb a tárgyév november 30-ig határozatban állapítja meg az (1)-(3) bekezdésben meghatározott támogatások mértékét.

(5)[[16]](#footnote-16) A karácsonyi támogatás - e rendelet 1.§ . (1) bekezdésétől eltérően - a rendelet 3. melléklete szerint kitöltött, aláírt nyilatkozat alapján történik.

**15. §**

A temetési támogatás és a babakelengye támogatás megállapításának hatáskörét a képviselő-testület a polgármesterre ruházza át.

**3. Személyes gondoskodást nyújtó ellátások**

**16. §**

Pápakovácsi Község Önkormányzat Képviselő-testülete a személyes gondoskodást nyújtó ellátások körébe tartozó ellátások közül az étkeztetést, a házi segítségnyújtást, a családsegítést biztosítja.

**4. Étkeztetés**

**17. §**

(1) Az önkormányzat napi egyszeri meleg ebédet biztosít azoknak a szociális rászorulóknak, akik önmaguk vagy családtagjaik részére azt tartósan vagy átmeneti jelleggel nem képesek biztosítani:

*a)* Életkora miatt rászoruló az a személy, aki 65. életévét betöltötte.

*b)* Egészségi állapota miatt rászorulónak kell tekinteni azt a személyt, aki mozgásában korlátozott, krónikus, vagy akut megbetegedése, fogyatékossága miatt önmaga ellátásáról – részben vagy teljesen – nem tud gondoskodni.

*c)* Fogyatékossága miatt rászorulónak kell tekinteni azt a személyt, aki fogyatékossági támogatásban részesül.

*d)* Pszichiátriai betegsége, szenvedélybetegsége miatt rászorulónak kell tekinteni azt a személyt, aki fekvőbeteg-gyógyintézeti kezelést nem igényel, önmaga ellátására részben képes.

(2) Az egészségi állapot fennállását orvosi igazolással kell bizonyítani.

(3) Az étkeztetés iránti kérelmet a Hivatalnál kell benyújtani.

(4) Az ellátás biztosításáról a polgármester dönt. A döntést követően a polgármester megállapodást köt a kérelmezővel.

(5)[[17]](#footnote-17) Az Önkormányzat a szociális étkezést igénybe vevők részére a személyi térítési díjhoz támogatást biztosít, amennyiben az egy főre jutó jövedelem nem haladja meg a szociális vetítési alap összegének tízszeresét. A támogatás mértéke 45 Ft/adag.

(6) Az ellátás megszűnik a

*a)* a jogosult halálával

*b)* a határozott időtartam lejártával

*c)* a jogosult kezdeményezésére

*d)* igénybevevő legalább 2 havi hátralékkal rendelkezik a térítési díj befizetésénél és az írásbeli felszólításra sem fizeti ki a hátralékot a felszólításban szereplő határidőig. Ez esetben az ellátás a tárgyhónap utolsó napjával szűnik meg.

(7) Igénybevevő kérelmére térítési díj fizetése alól mentesség adható, ha igazolja, hogy önhibáján kívül rendkívüli élethelyzetbe került (pl. közeli hozzátartozó halála, lakásban történt káresemény , melyek nagy anyagi kihatással járnak) s a térítési díj megfizetését átmenetileg vállalni nem tudja.

(8) A térítési díj mentesség maximum 2 hónapra adható.

(9) Igénybevevő a térítési díj mentesség iránti kérelmét a Hivatalnál nyújthatja be, a mentességről a polgármester dönt.

**18. §**

Az ellátásért fizetendő térítési díj összegét a képviselő-testület külön rendeletben szabályozza.

**5. Házi segítségnyújtás**

**19. §**

(1) Az Önkormányzat a szolgáltatást társulási megállapodás útján a Pápakörnyéki Önkormányzatok Feladatellátó Társulása útján biztosítja.

(2) Az Önkormányzat a házi segítségnyújtásban részesülők részére megállapított intézményi térítési díjhoz 150 Ft/óra támogatást biztosít.

(3) A támogatás kiutalása utólag, a gondozási órák alapján, számla ellenében a Pápakörnyéki Önkormányzatok Feladatellátó Társulása részére történik.

**6. Családsegítés**

**20. §**

(1) Az önkormányzat által biztosított családsegítés az általános segítő szolgáltatás keretében ellátja a a szociális igazgatásról és szociális ellátásokról szóló 1993. évi III. törvényben, valamint a végrehajtási rendeleteiben meghatározott feladatokat.

(2) Pápakovácsi Község Önkormányzat a Pápakörnyéki Önkormányzatok Feladatellátó Társulása útján társulási megállapodás alapján gondoskodik a családsegítés működtetéséről a külön jogszabályban meghatározott képesítési előírásoknak megfelelő személy foglalkoztatásával.

**7. Záró rendelkezések**

**21. §**

Ez a rendelet 2021. június 1-jén lép hatályba.

**22. §**

E rendelet hatályba lépésével egyidejűleg Pápakovácsi Község Önkormányzat Képviselő-testületének „az egyes szociális ellátások helyi szabályairól ” szóló – többször módosított - 2/2015. (II.28.) önkormányzati rendelete hatályát veszti.

*1. melléklet a 6/2021. (V. 31.) önkormányzati rendelethez[[18]](#footnote-18)*

(A melléklet szövegét a(z) Kérelem települési támogatás megállapításához.pdf elnevezésű fájl tartalmazza.)

*2. melléklet a 6/2021. (V. 31.) önkormányzati rendelethez[[19]](#footnote-19)*

(A melléklet szövegét a(z) Kérelem tanévkezdési támogatáshoz.pdf elnevezésű fájl tartalmazza.)

*3. melléklet a 6/2021. (V. 31.) önkormányzati rendelethez[[20]](#footnote-20)*

(A melléklet szövegét a(z) Kérelem karácsonyi támogatáshoz.pdf elnevezésű fájl tartalmazza.)

1. A 4.§ a)pontja a Pápakovácsi Község Önkormányzata Képviselő-testületeének 9/2023. (VIII.9.) önkormányzati rendelete 1.§-ával megállapított szöveg. [↑](#footnote-ref-1)
2. A 4. § a) pontja a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 1. §-ával megállapított szöveg. [↑](#footnote-ref-2)
3. A 9. § (1) bekezdés a) pontja a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 2. § (1) bekezdésével megállapított szöveg. [↑](#footnote-ref-3)
4. A 9. § (1) bekezdés b) pontja a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 2. § (1) bekezdésével megállapított szöveg. [↑](#footnote-ref-4)
5. A 9. § (2) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 2. § (2) bekezdésével megállapított szöveg. [↑](#footnote-ref-5)
6. A 10. § (1) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 3. §-ával megállapított szöveg. [↑](#footnote-ref-6)
7. A 11. § (1) bekezdés a) pontja a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 4. § (1) bekezdésével megállapított szöveg. [↑](#footnote-ref-7)
8. A 11. § (1) bekezdés b) pontja a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 4. § (1) bekezdésével megállapított szöveg. [↑](#footnote-ref-8)
9. A 11. § (2) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 4. § (2) bekezdésével megállapított szöveg. [↑](#footnote-ref-9)
10. A 12. § (1) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 5. § (1) bekezdésével megállapított szöveg. [↑](#footnote-ref-10)
11. A 12. § (6) bekezdését a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 5. § (2) bekezdése iktatta be. [↑](#footnote-ref-11)
12. A 13. § (1) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 6. §-ával megállapított szöveg. [↑](#footnote-ref-12)
13. A 14. § (1) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 7. § (1) bekezdésével megállapított szöveg. [↑](#footnote-ref-13)
14. A 14. § (3) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 7. § (2) bekezdésével megállapított szöveg. [↑](#footnote-ref-14)
15. A 14. § (4) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 7. § (2) bekezdésével megállapított szöveg. [↑](#footnote-ref-15)
16. A 14. § (5) bekezdését a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 7. § (3) bekezdése iktatta be. [↑](#footnote-ref-16)
17. A 17. § (5) bekezdése a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 8. §-ával megállapított szöveg. [↑](#footnote-ref-17)
18. Az 1. mellékletet a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 9. § (1) bekezdése iktatta be. [↑](#footnote-ref-18)
19. A 2. mellékletet a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 9. § (2) bekezdése iktatta be. [↑](#footnote-ref-19)
20. A 3. mellékletet a Pápakovácsi Község Önkormányzata Képviselő-testületének 9/2023. (VIII. 9.) önkormányzati rendelete 9. § (3) bekezdése iktatta be. [↑](#footnote-ref-20)